“Geringe verbetering” in Schumacher se toestandMichael Schumacher Foto: www.dw.de Volgens ŉ bron naby aan die F1-legende Michael Schumacher, is daar ŉ “geringe verbetering” in sy toestand nadat hy nege dae gelede in ŉ ski-ongeluk beseer is. Die bron het op die voorwaarde om anoniem te bly, aan die Duitse sportnuusagentskap, SID, gesê Schumacher toon geringe tekens van vordering en dat sy geliefdes hoopvol is dat hy sal herstel. Dokters wat Schumacher behandel, het egter gesê hy is steeds in ŉ kritieke maar stabiele toestand. “Sy toestand word gedurig gemonitor terwyl hy mediese behandeling ontvang,” het ŉ woordvoerder van die Universiteitshospitaal in Grenoble gesê. Die span wat hom behandel wou nie verder oor sy toestand uitbrei nie, om sy reg tot privaatheid te beskerm. Schumacher is 29 Desember in die hospitaal opgeneem nadat hy sy kop teen ŉ klip gestamp het terwyl hy in die Franse Alpe geski het. Schumacher word by die hospitaal met medikasie onder verdowing gehou. Lees ook: Franse speurders soek Schumi-video Schumacher-ongeluk word ondersoek Michael Schumacher steeds kritiek Michael Schumacher se toestand versleg Michael Schumacher erg beseer in ski-ongeluk